«Абрекхэр» Шъачэ рагъэблагъэх — Адыгэ макъ\n«Абрекхэр» Шъачэ рагъэблагъэх\nРедактор 01.02.2016 КУЛЬТУРЭР\nУрысыем ифестиваль-зэнэкъокъоу «Жъуагъохэм ядунай» зыфиIорэр Ставрополь краим ­икъалэу Невинномысскэ щыкIуагъ. Къэ­шъо­кIо ансамблэ 30 фэдиз ­зэхахьэм хэлэжьагъ. Адыгеим икIэлэцIыкIу купэу «Абрекхэр» зы­фиIорэм шIухьафтын шъхьаIэу Гран-прир къы­фагъэшъошагъ.\nКъэрэщэе-Щэрджэсым, Ростов хэкум, Краснодар ыкIи Ставрополь крайхэм, Адыгеим яансамблэхэр зэIукIагъэх. Непэрэ уахътэм нахь ашIогъэшIэгъон лъэпкъ къашъохэр къагъэлъэ­гъуагъэх.\nЯIэпэIэсэныгъэ нахьышIоу къы­зэIуахын ямурадэу ансамблэхэм къэшъуи 2 — 3 къашIэу къы­хэкIыгъ. Къэшъо зэхэтэу «Ныб­жьыкIэ Адыгеир» зыфиIорэр «Абрекхэм» къашIыгъ. Жюрим иуна­шъокIэ зы къашъомкIэ осэ ин тикIэлэеджакIохэм къафашIи, Гран-прир къыфагъэшъошагъ.\n— ЗэкIэ тикъэшъуакIохэм та­гъэгушIуагъ, адыгэмэ ялъэпкъ шэн-хабзэхэр пчэгум дахэу къыщагъэлъэгъуагъэх, — къытаIуагъ купым ипащэхэу Къэбэхьэ Анзоррэ ТхьакIумэщэ Налбекрэ. — КIэлэцIыкIухэм янэ-ятэхэм гъэ­зе­тымкIи «тхьашъуегъэпсэу» ятIо­жьы тшIоигъу. Гъусэ къытфэхъу­хи, Невинномысскэ къыддэкIуа­гъэхэр ны-тыхэм къахэкIыгъэх.\nКъашъохэр къыхэзыдзэгъэхэ Шыхъэстэнэ Миланэрэ Мамыжъ Эльдаррэ, трюкхэр къэзышIыгъэ­­хэ Хьакурынэ Расул, Бэрэчэт Амир, Хьаткъо Расул, къа­шъохэм яедзыгъохэр къэзышIы­гъэхэм зэ­хэщакIохэр Iэгу къафытеуагъэх. Дунэе фестиваль-зэнэкъокъоу гъэтхапэм Шъачэ щыкIощтым «Абрекхэр» рагъэ­блэгъагъэх, ып­кIэ лъамытэу зэхахьэм тикIэлэ­еджакIохэр хагъэ­лэжьэщтых.\n— Къашъохэм ямызакъоу, ­адыгэ шэн-хабзэхэр кIэлэцIы­кIухэм ятэгъашIэх, — зэдэгу-\nщы­Iэгъур лъегъэкIуатэ Адыгэ Республикэм изаслуженнэ артистэу Къэбэхьэ Анзор. —\nАдыгэ быракъыр агъэбыбатэзэ пчэгум щыуджыхэ зыхъукIэ, гу­шIуагъоу анэгу кIэтлъагъорэм те­гъэгушхо.\nШъачэ щыкIощт Дунэе фестивалым ыуж адыгэ быракъым и Мафэ фэгъэхьыгъэ мэфэкIэу тиреспубликэ щызэхащэщтым хэ­лэжьэнэу ансамблэм зегъэхьазыры.\nПредыдущая Тэхъутэмыкъое «Адыгэхэр» чемпионых\nСледущая «Искрэр» тихьакIэ